SMERNICA KOMISIE 2005/52/ES
z 9. septembra 2005,
ktorou sa mení a dopĺňa smernica Rady 76/768/EHS týkajúca sa kozmetických výrobkov s cieľom prispôsobiť jej prílohu III technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov týkajúcich sa kozmetických výrobkov (1), najmä na jej článok 8 ods. 2,
po porade s Vedeckým výborom pre kozmetické výrobky a nepotravinové výrobky určené pre spotrebiteľov,
keďže:
(1)
Smernica Komisie 2004/87/ES zo 7. septembra 2004, ktorou sa mení a dopĺňa smernica Rady 76/768/EHS o kozmetických výrobkoch s cieľom prispôsobiť prílohu III technickému pokroku, sa dočasné používanie šesťdesiatich farieb na vlasy, ktoré sú uvedené v časti 2 prílohy III k smernici 76/768/EHS pod referenčnými číslami 1 až 60 (2), predlžuje do 31. decembra 2005.
(2)
Na základe stratégie farbenia vlasov zverejnenej na internete sa členské štáty a zúčastnené strany dohodli, že doplňujúce informácie o týchto farbách na vlasy sa majú Vedeckému výboru pre výrobky určené pre spotrebiteľov (Scientific Committee on Consumer Products - SCCP) predložiť do júla 2005.
(3)
Priemysel predložil doplňujúce informácie o tridsiatich ôsmich farbách na vlasy, ktoré sú uvedené v časti 2 prílohy III k smernici 76/768/EHS. Vedecký výbor pre výrobky určené pre spotrebiteľov musí tieto informácie vyhodnotiť. Definitívne nariadenie o farbách na vlasy na základe týchto hodnotení a jeho implementácia do právnych predpisov členských štátov nebude možné do 31. decembra 2006. Ich dočasné používanie v kozmetických výrobkoch na základe obmedzení a podmienok stanovených v časti 2 prílohy III by sa malo predĺžiť do 31. decembra 2006.
(4)
Dodatočné informácie o dvadsiatich dvoch farbách na vlasy, ktoré sú uvedené v prílohe III časť 2 k smernici 76/768/EHS, neboli predložené. O definitívnom nariadení o týchto farbách na vlasy sa bude uvažovať po vykonaní príslušných postupov. Definitívne nariadenie a jeho implementácia do právnych predpisov členských štátov sa neumožní do 31. augusta 2006. Preto by sa ich dočasné používanie v kozmetických výrobkoch malo na základe obmedzení a podmienok stanovených v prílohe III časti 2 predĺžiť do 31. augusta 2006.
(5)
Smernica 76/768/EHS by sa preto mala zodpovedajúcim spôsobom zmeniť a doplniť.
(6)
Opatrenia ustanovené v tejto smernici sú v súlade so stanoviskom Stáleho výboru pre kozmetické výrobky,
PRIJALA TÚTO SMERNICU:
Článok 1
Časť 2, stĺpec g prílohy III k smernici 76/768/EHS sa mení a dopĺňa takto:
1.
Pre referenčné čísla 1, 2, 8, 13, 15, 17, 23, 30, 34, 40, 41, 42, 43, 45, 46, 51, 52, 53, 54, 57, 59 a 60 sa dátum „31.12.2005“ nahrádza dátumom „31.8.2006“.
2.
Pre referenčné čísla 3, 4, 5, 6, 7, 9, 10, 11, 12, 14, 16, 18, 19, 20, 21, 22, 24, 25, 26, 27, 28, 29, 31, 32, 33, 35, 36, 37, 38, 39, 44, 47, 48, 49, 50, 55, 56 a 58 sa dátum „31.12.2005“ nahrádza dátumom „31.12.2006“.
Článok 2
1. Členské štáty uvedú do účinnosti zákony, iné predpisy a správne opatrenia potrebné na dosiahnutie súladu s touto smernicou najneskôr do 1. januára 2006. Členské štáty bezodkladne oznámia Komisii znenie týchto ustanovení a korelačnú tabuľku medzi týmito ustanoveniami a touto smernicou.
Po prijatí týchto ustanovení uvedú členské štáty odkaz na túto smernicu priamo v prijatých ustanoveniach alebo uvedú tento odkaz pri ich úradnom uverejnení. Podrobnosti o odkaze určia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť tretím dňom nasledujúcim po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 9. septembra 2005